Gasmaatskappye dalk beboet oor prysvasstellingArgieffoto (Facebook via Easigas) Die Mededingingskommissie het Donderdag vyf vloeibare petroleumgas-maatskappye na die Mededingingstribunaal verwys vir vervolging oor beweerde kartelgedrag. Die kommissie het gesê Totalgaz Southern Africa, Oryx Oil South Africa, KayaGas, Easigas en African Oxygen Limited (Afrox) word aangekla van die vasstel van gassilinderpryse. Die saak dateer terug na Augustus 2015 toe die mededingingskommissaris, Tembinkosi Bonakele, ŉ ondersoek van stapel gestuur het na petroleumgas-maatskappye wat na bewering ŉ ooreenkoms aangegaan of saamgesweer het om die prys vas te stel wat eerste kopers betaal as deposito vir gassilinders. Sulke gedrag kom neer op prysvasstelling, wat ŉ oortreding is van die Mededingingswet. Die kommissie het die tribunaal gevra om ŉ administratiewe boete van 10% van die jaarlikse omset van Totalgaz, Oryx, KayaGas en Easigas op te lê. Geen administratiewe boete word teen Afrox versoek nie.